పరిస్థితులు అనుకూలిస్తున్నాయి
-  వడ్డీరేట్లు తగ్గొచ్చు: ఐసీఐసీఐ బ్యాంక్‌ సీఈఓ
  న్యూఢిల్లీ: దేశంలో క్రమంగా వడ్డీరేట్లను తగ్గించేందుకు అనువైన వాతావరణం నెలకొంటోందని అతిపెద్ద ప్రయివేటు రంగ విత్త సంస్థ ఐసీఐసీఐ బ్యాంక్‌ సీఈఓ చందా కొచ్చర్‌ అభిప్రాయపడ్డారు. దేశ ఆర్థిక వ్యవస్థలో చాలా అంశాలు, పారామితులు నియం త్రణలోకి వచ్చినట్లు ఆమె అన్నారు. కరెంట్‌ అకౌంట్‌ లోటు, ద్రవ్యోల్బణం అదుపులోకి వచ్చాయని ఇతర ఆర్థిక అంశాలు కూడా నియంత్రణలోకి వస్తున్నందున మొత్తంమ్మీద రానున్న రోజుల్లో వడ్డీరేట్లు క్రమంగా దిగి వచ్చే అవకాశం ఉందని కొచ్చర్‌ అన్నారు. కనీస వడ్డీరేట్లను తగ్గించే విషయంలో ఐసీఐసీఐ బ్యాంక్‌ ముందుందని ఆమె ఈ సందర్భంగా గుర్తు చేశారు. ద్రవ్యపరపతి విధానంలో ఆర్‌బీఐ తగ్గించిన వడ్డీరేట్లలో చాలా వరకు తాము ఖాతాదారులకు చేరువ చేసినట్లుగా కొచ్చర్‌ చెప్పుకొచ్చారు. ఇప్పటికే ఐసీఐసీఐ బ్యాంకు 30 బేసిస్‌ పాయింట్ల మేర వడ్డీరేట్లను తగ్గించినట్లుగా వివరించారు. మార్కెట్లో తాము మొట్టమొదటి సారిగా ఇతర వడ్డీరేట్లను తగ్గించడమే కాకుండా, ఇతర బ్యాంకుల కంటే కూడా ఎక్కువ మొత్తంలో వడ్డీరేట్లను తగ్గించినట్లుగా తెలిపారు. వడ్డీరేట్లు ఎంత మొత్తంలో తగ్గేది, ఎప్పుడు తగ్గనున్నాయన్న విషయాన్ని మాత్రం చెప్పలేమని ఆమె అన్నారు.
మీ స్నేహితులకు రికమెండ్ చెయ్యండి